**Podelitev priznanj za najboljše inovacije v koroški regiji 2014-2015**

**4. junij 2015 ob 14.00 uri**

**Noži Ravne d.o.o., Ravne na Koroškem**

**BRONASTA PRIZNANJA**

**Bronasto priznanje prejmejo inovatorji Igor Cokan, Vinko Maurič, Aziz Khalaf, Natalija Štumpfl in Miha Klinar iz podjetja Johnson Controls Slovenj Gradec d.o.o. Slovenj Gradec za inovacijo Varnostni sistem pri dostavi sodov na višino.**

S to inovacijo se je varnost delavcev pri manipuliranju 200 litrskih sodov s kemikalijami zelo povečala. Pri dvigovanju sodov na višji nivo so namreč omogočili varen dostop in dvigovanje sodov, istočasno pa se je preprečila možnost poškodbe delavca pri manipuliranju, saj z zapiranjem in odpiranjem nadzorovanih vrat omogočijo dostop do soda samo z dovoljene strani. Gre za sorazmerno enostavno izvedbo z velikim učinkom.

**Bronasto priznanje prejmeta inovatorja Viktor Poberžnik in Igor Klemenc iz podjetja Grammer Automotive Slovenija d.o.o. Slovenj Gradec za inovacijo Zaščitne maske za orodje Integralnih zglavnikov.**

Inovacija je plod večletnih izkušenj iz procesa izdelave integralnih izdelkov. Razvili so rešitev za proces lakiranja v orodju za izdelavo integralnih zglavnikov. Med lakiranjem, ki poteka avtomatsko z robotom, je prihajalo do vidnih površinskih napak zaradi reakcije laka s poliuretansko peno. Našli so rešitev, kako zaščititi delitev orodja pred nanosom laka. Proizvodni stroški so se zaradi tega občutno znižali, čas izdelave je krajši, bistveno nižji je tudi izmet.

**SREBRNA PRIZNANJA**

**Srebrno priznanje prejmeta inovatorja Viktor Poberžnik in Dani Breznik iz podjetja Grammer Automotive Slovenija d.o.o. Slovenj Gradec za inovacijo Lasersko obrezovanje Integralnih zglavnikov za vozila Iveco Daily.**

Inovacija je bila razvita z namenom avtomatizacije dodelave ter skrajšanja proizvodnega časa namensko za določen izdelek. V celoti je ni možno uporabiti za druge proizvode, po dimenzijski prilagoditvi platforme laserja pa lahko računajo na pridobitev dodatnih projektov za komercialna vozila, ki vgrajujejo enak dizajn naslona za glavo. Nova tehnologija je dejansko popolna novost, investicija se bo povrnila v sedmih mesecih.

**Iz podjetja Johnson Controls Slovenj Gradec d.o.o. Slovenj Gradec prejmejo srebrno priznanje inovatorji Andrej Ledinek, Igor Krenker, Aziz Khalaf in Matjaž Pignar za inovacijo Avtomatizirana naprava za oblačenje zglavnikov.**

Inovacija izboljšuje ergonomijo dela in omogoča povečano produktivnost. Je univerzalna in jo je mogoče nastaviti za različne vrste izdelkov brez predelav ali dodatne opreme. Izvedena je z električnimi komponentami in servo motorji, ki omogočajo veliko natančnost ponovljivosti in dinamike delovanja. Avtomatizirana naprava, ki je energetsko varčna in prijazna okolju je v bistvu zamenjala tri namenske stroje in ustvarila dva nova delovna mesta.

**Srebrno priznanje prejmejo inovatorji Ivica Vaukan, Gordana Konečnik, Jože Sedar in Dušan Vrhovnik iz Vzgojno varstvenega zavoda Slovenj Gradec za inovacijo Stojalo za odlaganje škornjev.**

Ideja za to inovacijo je seveda dozorela med vzgojiteljicami, ki se dnevno srečujejo s prostorsko stisko pri odlaganju škornjev, saj otroci zaradi pogostih gibalnih dejavnosti na prostem nosijo to obutev. Stojalo za odlaganje škornjev je idealna rešitev za vse vrtce, šole, zavode, saj omogoča shranjevanje 24 parov škornjev na relativno zelo majhnem prostoru. Izdelek omogoča funkcionalnost, preglednost, dodatno pa otroke spodbuja k samostojnosti, saj lahko škornje pospravijo sami.

**Iz podjetja Fonaterm d.o.o. Slovenj Gradec prejme srebrno priznanje inovator Matjaž Aberšek za inovacijo Zamenjava aditivov z odpadkom.**

Bistvo te inovacije je, da so za izdelavo izolacijskega materiala namesto drage nove surovine začeli uporabljati odpadek. Glede na to, da letno predelajo 10 ton tega odpadka, to izjemno pozitivno vpliva na okolje, saj se izdelek 100% reciklira. Zamenjava surovine z odpadkom je seveda znižala lastno ceno izdelka, posledično so povečali svoj tržni delež za cca 5%, končni produkt že prodajajo na slovenskem, hrvaškem in delno tudi avstrijskem tržišču.

**Iz podjetja Bijol d.o.o. Vuzenica prejmeta srebrno priznanje inovatorja Peter Hace in Alen Uršnik za inovacijo Samohodni mešalno krmilni voz BKV-24.**

Te inovacije bodo najbolj veseli rejci govedi, saj znatno olajša in skrajša čas procesa krmljenja goveda. Krmilno mešalni voz BKV omogoči, da so sestavine za prehrano goveda zrezane na ustrezno teksturo in zmešane v optimalno mešanico, ki po dolgoletnih raziskavah pozitivno vpliva na zdravje goveda. Pogon stroja je hidravličen, vgrajeno ima integrirano in tudi elektronsko tehtanje zmesi, kot tudi vsake dodane komponente, samo upravljanje stroja je dokaj enostavno. Inovacija je zelo prijazna za uporabnika, saj olajša napor pri samem delu.

**Srebrno priznanje prejme inovator Darjan Brodnik iz podjetja Noži Ravne d.o.o. Ravne na Koroškem za inovacijo Večosno konturno obdelovanje na CNC brusilnem stroju Favretto MD600.**

V podjetju so kupili nov CNC stroj, ki je omogočal najpreciznejše brušenje 2D kontur, ni pa omogočal obdelave zahtevnih 3D kontur. Inovacija je torej nastala iz potrebe po izboljšanju izdelave kompleksnejših oblik nožev za rezanje kovine večjih dimenzij. S tem je bila ukinjena ročna obdelava in uveljavljena 100% strojna obdelava. CNC programiranje je sedaj enostavnejše, povečana je produktivnost, natančnost in obstojnost izdelkov. Inovacija znatno prispeva k povečanemu obsegu premium izdelkov.

**Srebrno priznanje prejmejo inovatorji Mitja Koležnik, mag. Miran Kadiš, Vlado Perovnik, Gregor Herkovič in mag. Irena Zakrajšak iz podjetja Metal Ravne d.o.o. Ravne na Koroškem za inovacijo Jekla za naftno in plinsko industrijo.**

Trg je neusmiljen in zahteva prilagajanje in iskanje novih priložnosti. Avtorji inovacije so prehodili zahtevno pot osvajanja, za podjetje povsem novega področja jekel za naftno in plinsko industrijo. Uspelo jim je najti tehnično tehnološke rešitve, ki so omogočile doseganje zahtev kupca. Pri tem ni bilo dovolj samo zagotoviti doseganje, ampak tudi zagotavljanje lastnosti, saj je prodajni program prerasel v redno ponudbo podjetja.

**Srebrno priznanje prejmejo inovatorji Aziz Khalaf, Natalija Štumpfl, Simona Zavratnik, Matjaž Pignar in Igor Cokan iz podjetja Johnson Controls Slovenj Gradec d.o.o. Slovenj Gradec za inovacijo Avtomatizirana montažna linija Volvo 526.**

Linija predstavlja naprave za izdelovanje dveh vrst zglavnikov za osebna vozila Volvo. Kupčeva orientiranost k zagotavljanju visoke varnosti končnega uporabnika je zahtevala popoln nadzor in beleženje vseh parametrov izdelave skozi celoten proces, ki je razdeljen na več zaporednih korakov, ki so medsebojno nadzorovani. Samo potrditev pravilne izvedbe predhodnega koraka omogoča nadaljevanje procesa v naslednji korak. Zelo pomembno, z inovacijo so zagotovili 14 delovnih mest.

**Srebrno priznanje prejmejo inovatorji Milan Škafar, Sašo Kac in Jure Jamer iz podjetja Metal Ravne d.o.o. Ravne na Koroškem za inovacijo Optimizacija valjanja ledeboritnih orodnih jekel.**

Valjani izdelki iz OCR12VM jekla so stalnica valjarskega programa. Jeklo je izredno zahtevno za predelavo in povezano z veliko operacijami, da se lahko izdela vložek za nadaljnjo predelavo. Inovatorji so uspeli ta proces skrajšati, ne da bi povečali riziko izmeta. Potrebno je bilo znanje in izkušnje, da so osvojili novo tehnološko pot, ki je cenejša in s krajšim pretočnim časom. Na ta način so ne samo ohranili, ampak tudi povečali konkurenčnost tega pomembnega prodajnega programa.

**ZLATA PRIZNANJA**

**Zlato priznanje prejmeta inovatorja Aleš Pavlin in Jošt Laznik iz podjetja Airlabs, Pavlin in Laznik iz Dravograda za inovacijo Učinkovita uporaba AirLabs tehnologije ob poplavah in plazovih.**

Airlabs je razvil sistem z uporabo modelov letal in mini helikopterjev, ki so cenejši in bolj prilagodljivi zahtevam kupcev, predvsem pa bolj prijazni do okolja. Radijsko vodeno letalo je dejansko robot, ki v zraku opravi delo namesto nas. Na podlagi zajema podatkov iz zraka se lahko predvidijo poplavna in plazovita področja. Na eni strani je s tem omogočeno določiti ukrepe za sanacijo prizadetih področij, na drugi pa se lahko z določitvijo potencialno nevarnih območij pravočasno pripravijo preventivni ukrepi.

**Zlato priznanje prejmejo inovatorji dr. Tatjana Večko Pirtovšek, Jure Jamer, mag. Silva Sirk, Andreja Krajnc in Maximilian Rochl iz podjetja Metal Ravne d.o.o. Ravne na Koroškem za inovacijo Valjanje izdelkov prašnate metalurgije.**

Valjanje izdelkov iz jekel, izdelanih po postopku metalurgije prahov in vročega izostatskega stiskanja je dosežek, ki po svoji zahtevnosti sodi v področje vrhunskega poznavanje vročega preoblikovanja težko preoblikovalnih jekel. S to inovacijo so dokazali, da imamo kadre in tehnološko opremo, ki omogoča valjanje najzahtevnejših težko preoblikovalnih jekel, ki so že na meji sposobnosti za valjanje. Priključili so se redkim valjarnam v Evropi, ki so tega sposobne. Hkrati pa dokazali, kako se da z domačim znanjem prehiteti konkurenco.

**Zlato priznanje prejmejo inovatorji Marko Žvikart, Roman Hanžekovič, Aleksander Sekuti in Samo Simonič iz podjetja Nieros Metal d.o.o. Slovenj Gradec za inovacijo Visokozmogljivi avtomatiziran sistem transportiranja, sortiranja in obračanja zabojev.**

S to inovacijo so rešili težavo transportiranja, sortiranja in izkipanja E2 zabojev v sklopu večjega projekta. S tem sistemom dosegajo do trikrat večje kapacitete, kot so pri standardnih sistemih, ki jih uporabljajo konkurenčna podjetja. Kupcu so s tem zagotovili nemoteno tekoče delovanje transportnega sistema, brez zastojev v transportnih poteh. Tehnične rešitve, ki so jih uporabili pri tej inovaciji, jim zagotavljajo trenutno prednost pred konkurenčnimi podjetji.

**Naslednje štiri inovacije so bile ocenjene najvišje in bodo zastopale koroške barve na nacionalnem izboru za naj slovensko inovacijo.**

**Iz podjetja Kopur d.o.o. Slovenj Gradec prejmejo zlato priznanje inovatorji Samo Veršnik, Dušan Vrhovnik, Jože Gaberšek, mag. Lidija Kržišnik Vidmar, Marko Smrtnik in Anton Hofbauer za inovacijo 3D model negorljive izolacije iz kompozitnih materialov (ključavnica).**

Predmet inovacije je postopek, po katerem predelajo, reciklirajo in oblikujejo kompozitne materiale v 3D izdelke, ki zaradi svoje geometrijske oblike zmanjšajo strukturalni hrup. Dodatno ti izdelki visoko vpojno absorbirajo zvok, zmanjšujejo vibracije in so negorljivi. Tehnični problem, ki ga izum rešuje je predelava in nadaljnja uporaba industrijskih ostankov, kot je poliuretanska pena, tekstil, guma v 3D negorljivo izolacijo poljubnih oblik. V sodelovanju s podjetjem KNAUF Insulation produkt tržijo tudi v gradbeni in pohištveni industriji.

**Zlato priznanje prejmeta inovatorja Aleš Pavlin in Jošt Laznik iz podjetja Airlabs, Pavlin in Laznik iz Dravograda za inovacijo AirLabs tehnologija za pametno poljedeljstvo in gozdarstvo.**

Izjemna inovacija, ki lahko naredi konec neracionalnemu zapravljanju za škodljive kemikalije in bistveno zmanjša porabo časa za pregled stanja kmetijskih ter gozdnih površin. Bistvo inovacije je, da delo opravi robot iz zraka, ki vidi stres na rastlinah prej in bolj natančno kot človeško oko. Naredi posnetek intenzitete rasti na kmetijskih površinah, locira poškodbe na drevesih, zajemanje podatkov pod oblaki pa je hitro. Zato je mogoče takojšnje ukrepanja in s tem zmanjšanje nadaljnje škode ter prispevanje k bolj ekološki pridelavi pridelkov.

**Zlato priznanje prejmejo inovatorji Milan Mravljak, Jan Tomšič in Tadej Šteharnik iz podjetja Nieros Metal d.o.o. Slovenj Gradec za inovacijo ESV – Ekspertni sistem za varjenje.**

ESV-Ekspertni Sistem za Varjenje pripomore k hitrejši in natančnejši pripravi varilne dokumentacije, hitrejšem in kvalitetnejšem usposabljanju novih tehnologov, dvigu kvalitete varjenja, hitrejši in natančnejši kalkulaciji izdelkov, skrajša čas in pripravo standardnih protokolov za varjenje (WPS), dvigu kvalitete izdelkov……, skratka ESV je sistem, ki avtomatsko generira vso potrebno tehnološko dokumentacijo za varjenje, usklajeno z mednarodnimi standardi.

**Zlato priznanje prejmejo inovatorji dr. Rok Barbič, Simon Leskovec, Jovan Ilievski, mag. Miran Kadiš in Andrej Vrečič iz podjetja Metal Ravne d.o.o. Ravne na Koroškem za inovacijo Novi izdelki iz jekel izdelanih po EPŽ postopku.**

V metalurgiji dokaj enostavno najdejo dobavitelja tehnološke opreme, ki pa ji je potrebno dodati vsebino. Avtorji so zaorali v ledino litja največjih ingotov izdelanih po EPŽ postopku (elektro pretaljevanje pod žlindro), za področje orodnih jekel za delo v vročem. Uspelo jim je osvojiti litje ingota fi 1000 in 1400 mm in s tem omogočili izkoriščenost drage tehnološke opreme. Po njihovi zaslugi se je podvojila prodaja izdelkov iz EPŽ jekla. Zaradi te inovacije je Metal Ravne ponovno dohitel in prehitel razvoj na področju EPŽ tehnologije, ki se je v znatnem deležu pričela prav na Ravnah. Dosežek je novost tudi v evropskem merilu.